
Forord

Denne boken springer ut fra vårt tverrfaglige samarbeid om undervisningsemnet Historiske og kulturelle perspektiver på helse (HEMB 111), som ble startet opp ved Universitetet i Bergen i 2007. Emnet ble først utviklet for studenter i helsefremmende arbeid ved Det psykologiske fakultet, men har etter hvert fått studenter fra mange fagområder. I undervisningen har vi forsøkt å forene våre kulturvitenskapelige og historiske perspektiver på helsesystemer og helsearbeid. Det ble klart for oss at her måtte det skrives en bok som kunne føye våre ulike faglige perspektiver sammen på en helhetlig måte. Vi takker alle studentene for den motivasjon de har gitt oss. Vi håper at boken som nå foreligger, kan bli til nytte både for fremtidige kull ved universitetene og høyskolene og for andre interesserte.

Tverrfaglig samarbeid på sitt beste er både faglig lærerikt og stimulerende. Underveis har vi fått konstruktive innspill fra kolleger i forskergruppene Helse, velferd og vitenskap ved Institutt for arkeologi, historie, kultur- og religionsvitenskap og Medborgerskap, migrasjon og helse ved Uni Rokkansenteret, og vi takker for det.

Takk også til våre arbeidsgivere, Institutt for arkeologi, historie, kultur- og religionsvitenskap ved Universitetet i Bergen og Uni Rokkansenteret, som har gitt oss tid og muligheter til å arbeide med boken og bidratt med trykkestøtte. Vi takker også Det faglitterære fond for midler som gjorde det mulig å sette av tid til skriving, Norges forskningsråd for trykkestøtte og de anonyme forlagskonsulentene som har gitt oss gode råd på veien. En varm takk til Ørjar Øyen for teknisk og språklig bistand, blant annet med oversettelser fra dansk til norsk.

Boken er ikke ment som en uttømmende historie om utviklingen på helsefeltet i de siste to hundreår, men den bidrar med viktige nye perspektiver på samspill og utvikling i forholdet mellom vitenskapelig medisin og den folkelige, alternative eller komplementære medisin. Vi mener at våre drøftinger av hvorfor mennesker velger ulikt på den medisinske markedsplassen bidrar til å styrke kunnskapen om kompleksiteten i det norske helsesystemet og om helsearbeidet i Norge.

Bergen, januar 2013.

Bente Gullveig Alver, Tove Ingebjørg Fjell, Teemu Ryymin

